[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.7.2005

SEK(2005) endelig

Henstilling med henblik på

RÅDETS BESLUTNING

om et uforholdsmæssigt stort underskud i Portugal - Anvendelse af artikel 104, stk. 6, i traktaten om oprettelse af Det Europæiske Fællesskab

(forelagt af Kommissionen)

BEGRUNDELSE

Den 9. juni 2005 fremsendte Portugal den seneste opdatering af sit stabilitetsprogram, der dækker perioden 2005-2009. Denne opdatering viser, at der forventes et offentligt underskud, der overstiger traktatens referenceværdi på 3 % af BNP i årene 2005-2007. Efter et indberettet underskud på 2,9 % i 2004[1] forventer Portugal et underskud på 6,2 % af BNP i 2005, der skal reduceres til 4,8 % i 2006, 3,9 % i 2007 og 2,8 % af BNP i 2008. Over de samme år er gælden i forhold til BNP fremskrevet til at stige yderligere fra et indberettet tal på 61,9 % i 2004 til en øvre grænse på 67,8 % af BNP i 2007.

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten[2]. I sin vurdering har Kommissionen taget behørigt hensyn til Økofin-Rådets rapport af 20. marts 2005 til Det Europæiske Råd om en bedre gennemførelse af stabilitets- og vækstpagten, som sidstnævnte godkendte den 22. marts 2005[3].

Kommissionens rapport i henhold til traktatens artikel 104, stk. 3, indeholdt en vurdering af, om traktatens krav til såvel det offentlige underskud som den offentlige gæld var opfyldt.

Det forventede offentlige underskud i 2005, der fremgår af opdateringen af det portugisiske stabilitetsprogram fra juni 2005, overstiger referenceværdien på 3 % af BNP og ligger ikke tæt på den. Overskridelsen af referenceværdien er desuden ikke exceptionel og midlertidig i traktatens og stabilitets- og vækstpagtens forstand. BNP-væksten er faldet kraftigt siden 2000, men i 2004 noteredes der igen en positiv økonomisk vækst, og den forventes at fortsætte med at udvise en gradvis, om end moderat opadgående tendens i de kommende år ifølge Kommissionens forårsprognoser fra 2005 og opdateringen af stabilitetsprogrammet fra juni 2005. Selv om det negative outputgab er ret stort og ikke forventes at indsnævres betydeligt i de kommende år, er forværringen af den offentlige saldo ude af proportioner med den seneste forøgelse af outputgabet. Derfor kan overskridelsen af referenceværdien ikke betragtes som en følge af et alvorligt økonomisk tilbageslag. Overskridelsen af referenceværdien kan heller ikke betragtes som midlertidig, da det offentlige underskud i forhold til BNP ifølge Kommissionens forårsprognose fra 2005 også vil overstige traktatens referenceværdi væsentligt i 2006, hvor det økonomiske opsving gradvis forventes at bide sig fast. I opdateringen af det portugisiske stabilitetsprogram fra juni 2005 antages det faktisk, at det offentlige underskud formindskes i de kommende år, men at det vil overstige referenceværdien indtil 2007. Dette peger i retning af, at traktatens krav til det offentlige underskud ikke er opfyldt.

Gælden i forhold til BNP overskred traktatens referenceværdi på 60 % i 2003 og nåede op på 61,9 % i 2004, hvilket udgør en stigning på omkring 8,5 procentpoint af BNP siden 2000. Stigningen i gældskvoten kan forklares af et meget lavt primært overskud - sågar underskud i nogle år - en ret stor stock flow-tilpasning, hvor gældsforøgende below-the-line-foranstaltninger mere end udlignede betydelige privatiseringsindtægter i de fleste år, og også af den lave nominelle BNP-vækst. Gældsmålene for 2005-2007, der fremgår af opdateringen af stabilitetsprogrammet fra juni 2005, og som stort set er i overensstemmelse med gældsfremskrivningerne i Kommissionens forårsprognose fra 2005, tyder på en yderligere kraftig stigning i gældskvoten på op til lige under 68 % i 2007. Dette strider mod traktatens krav om, at gældskvoten i tilfælde af en overskridelse af referenceværdien på 60 % af BNP "mindskes tilstrækkeligt og nærmer sig referenceværdien med en tilfredsstillende hastighed". Dette peger i retning af, at traktatens krav til den offentlige bruttogæld ikke er opfyldt.

I sin rapport i henhold til artikel 104, stk. 3, analyserede Kommissionen også en række relevante forhold med relation til den mellemfristede økonomiske og budgetmæssige situation såvel som andre forhold, der forekom relevante for vurderingen af de offentlige finanser i Portugal.

I sin rapport af 20. marts understregede Rådet, at hensyntagen til "andre relevante forhold" i de faser, der ligger forud for beslutningen om, at der foreligger et uforholdsmæssigt stort underskud, dvs. i bl.a. Det Økonomiske og Finansielle Udvalgs udtalelse i henhold til artikel 104, stk. 4, i Kommissionens udtalelse i henhold til artikel 104, stk. 5, og i Rådets beslutning i henhold til artikel 104, stk. 6, "skal være betinget af det overordnede princip – inden andre relevante faktorer tages i betragtning – at overskridelsen af referenceværdien er midlertidig, og at underskuddet fortsat ligger tæt på referenceværdien". I Portugals tilfælde er denne betingelse ikke opfyldt: det forventede underskud for 2005 ligger ikke tæt på referenceværdien, og overskridelsen af referenceværdien kan ikke betragtes som midlertidig, da det offentlige underskud er fremskrevet til at ligge over 3 % af BNP i tre år. Med henblik på Kommissionens udtalelse i henhold til artikel 104, stk. 5, og Rådets beslutning i henhold til artikel 104, stk. 6, tages der derfor ikke hensyn til andre relevante forhold i Portugals tilfælde.

Det hedder i artikel 104, stk. 4, at “det i artikel 114 omhandlede udvalg (dvs. Det Økonomiske og Finansielle Udvalg) afgiver udtalelse om Kommissionens rapport”. Udvalget afgav sin udtalelse den 4. juli 2005, der svarer til vurderingen i Kommissionens rapport. Udvalget konkluderede navnlig, at "den forventede budgetudvikling i Portugal i 2005 er sådan, at begge kriterier i artikel 104, stk. 2, ikke opfyldes". Udvalget fandt, at det forventede underskud for 2005 ikke er tæt på referenceværdien på 3 % af BNP, og at overskridelsen af referenceværdien ikke kan betragtes som exceptionel og midlertidig. Den offentlige gæld overstiger referenceværdien på 60 % af BNP og forventes at stige yderligere som procent af BNP i de næste to år. Udvalget noterede også, at den økonomiske udvikling i de næste to til tre år forventes at forblive afdæmpet, og udtrykte bekymring over det høje niveau for og trenden i det strukturelle underskud. Det Økonomiske og Finansielle Udvalg undersøgte alle andre relevante forhold, men konkluderede, at der ville blive set bort fra disse i udvalgets vurdering.

Kommissionen, som henviser til sin egen rapport og til Det Økonomiske og Finansielle Udvalgs udtalelse, finder, at der foreligger et uforholdsmæssigt stort underskud i Portugal. Kommissionen vedtog den 20. juli 2005 en udtalelse, som er afgivet til Rådet i overensstemmelse med traktatens artikel 104, stk. 5. Kommissionen henstiller, at Rådet træffer afgørelse i overensstemmelse hermed i henhold til artikel 104, stk. 6, jf. vedlagte henstilling med henblik på Rådets beslutning. Herudover forelægger Kommissionen Rådet en henstilling med henblik på Rådets henstilling til Portugal med henblik på at bringe situationen med et uforholdsmæssigt stort underskud til ophør, jf. traktatens artikel 104, stk. 7.

Henstilling med henblik på

RÅDETS BESLUTNING

om et uforholdsmæssigt stort underskud i Portugal - Anvendelse af artikel 104, stk. 6, i traktaten om oprettelse af Det Europæiske Fællesskab

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 6,

under henvisning til henstilling fra Kommissionen,

under henvisning til Portugals bemærkninger, og

ud fra følgende betragtninger:

1. Medlemsstaterne skal undgå uforholdsmæssigt store offentlige underskud, jf. traktatens artikel 104.

2. Stabilitets - og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse.

3. Det fastsættes i proceduren i forbindelse med uforholdsmæssigt store underskud efter traktatens artikel 104, at der træffes en beslutning om, hvorvidt der foreligger et uforholdsmæssigt stort underskud, og protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 3605/93[4] som ændret ved Rådets forordning (EF) nr. 475/2000[5] og Kommissionens forordning (EF) nr. 351/2002[6], indeholder detaljerede regler og definitioner med henblik på anvendelsen af bestemmelserne i denne protokol.

4. Traktatens artikel 104, stk. 5, fastsætter, at Kommissionen skal afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. Kommissionen afgav en sådan udtalelse om Portugal til Rådet den 20. juli 2005. Med henvisning til sin egen rapport udarbejdet i henhold til artikel 104, stk. 3, og Det Økonomiske og Finansielle Udvalgs udtalelse i henhold til artikel 104, stk. 4, konkluderede Kommissionen, at der foreligger et uforholdsmæssigt stort underskud i Portugal. Ved afgivelsen af sin vurdering har Kommissionen taget hensyn til Økofin-Rådets rapport af 20. marts 2005 til Det Europæiske Råd om en bedre gennemførelse af stabilitets- og vækstpagten, der blev godkendt af sidstnævnte den 22. marts 2005[7].

5. Traktatens artikel 104, stk. 6, fastsætter, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. For Portugal fører den generelle vurdering til følgende konklusioner.

6. Ifølge opdateringen af det portugisiske stabilitetsprogram fra juni 2005 er det forventede offentlige underskud for 2005 6,2 % af BNP. Underskuddet er større end referenceværdien på 3 % af BNP og ligger ikke tæt på den. Overskridelsen af referenceværdien på 3 % skyldes hverken usædvanlige begivenheder uden for de portugisiske myndigheders kontrol eller et alvorligt økonomisk tilbageslag. BNP-væksten er faldet kraftigt siden 2000, men i 2004 noteredes der igen en positiv økonomisk vækst, og den forventes ifølge Kommissionens forårsprognoser fra 2005 og det opdaterede portugisiske stabilitetsprogram fra juni 2005 at fortsætte med at udvise en gradvis, om end moderat opadgående tendens i de kommende år. Selv om det negative outputgab er ret stort og ikke forventes at indsnævres betydeligt i de kommende år, er forværringen af den offentlige saldo ude af proportioner med den seneste forøgelse af outputgabet. Derfor kan overskridelsen af referenceværdien ikke betragtes som en følge af et alvorligt økonomisk tilbageslag. Ifølge Kommissionens forårsprognose fra 2005 vil underskuddet også overstige traktatens referenceværdi væsentligt i 2006, hvor det økonomiske opsving gradvis forventes at bide sig fast. Ifølge opdateringen af det portugisiske stabilitetsprogram fra juni 2005 forventes det offentlige underskud at indsnævres i de kommende år, men at overskride referenceværdien indtil 2007. Derfor kan overskridelsen af referenceværdien ikke betragtes som midlertidig i traktatens og stabilitets- og vækstpagtens forstand. Dette peger i retning af, at traktatens krav til det offentlige underskud ikke er opfyldt.

7. Gælden i forhold til BNP overskred traktatens referenceværdi på 60 % i 2003 og nåede op på 61,9 % i 2004, hvilket udgør en stigning på omkring 8,5 procentpoint af BNP siden 2000. Stigningen i gældskvoten kan forklares af et meget lavt primært overskud, en ret stor gældsforøgende stock flow-tilpasning og også af den lave nominelle BNP-vækst. De fremskrevne gældstal for 2005-2007, der fremgår af opdateringen af stabilitetsprogrammet fra juni 2005, og som stort set er i overensstemmelse med gældsfremskrivningerne i Kommissionens forårsprognose fra 2005, tyder desuden på en yderligere kraftig stigning i gældskvoten på op til lige under 68 % i 2007. Dette strider mod traktatens krav om, at gældskvoten i tilfælde af en overskridelse af referenceværdien på 60 % af BNP "mindskes tilstrækkeligt og nærmer sig referenceværdien med en tilfredsstillende hastighed". Dette peger i retning af, at traktatens krav til den offentlige bruttogæld ikke er opfyldt.

8. I sin rapport af 20. marts 2005 til Det Europæiske Råd om en bedre gennemførelse af stabilitets- og vækstpagten, som blev godkendt af sidstnævnte den 22. marts 2005, understregede Økofin-Rådet, at hensyntagen til "andre relevante forhold" i Rådets beslutning om, at der foreligger et uforholdsmæssigt stort underskud i henhold til artikel 104, stk. 6, "skal være betinget af det overordnede princip – inden andre relevante faktorer tages i betragtning – at overskridelsen af referenceværdien er midlertidig, og at underskuddet fortsat ligger tæt på referenceværdien". I Portugals tilfælde er denne betingelse ikke opfyldt. Med henblik på Rådets beslutning i henhold til artikel 104, stk. 6, tages der derfor ikke hensyn til andre relevante faktorer i Portugals tilfælde -

VEDTAGET FØLGENDE BESLUTNING:

Arti kel 1

Det fastslås efter en generel vurdering, at der foreligger et uforholdsmæssigt stort underskud i Portugal.

Artikel 2

Denne beslutning er rettet til Den Portugisiske Republik.

Udfærdiget i Bruxelles,

På Rådets vegne

[1] Disse tal er i øjeblikket genstand for en diskussion mellem Eurostat og de portugisiske statistiske myndigheder.

[2] EFT L 209 af 2.8.1997.

[3] Se formandskabets konklusioner af mødet i Det Europæiske Råd i Bruxelles den 22. og 23. marts 2005 (7619/05) og Økofin-Rådets rapport af 20. marts 2005 til Det Europæiske Råd (7423/05).

[4] EFT L 332 af 31.12.1993, s. 7.

[5] EFT L 58 af 3.3.2000, s. 1.

[6] EFT L 55 af 26.2.2002, s. 23.

[7] Se formandskabets konklusioner af mødet i Det Europæiske Råd i Bruxelles den 22. og 23. marts 2005 (7619/05) og Økofin-Rådets rapport af 20. marts 2005 til Det Europæiske Råd (7423/05).